Pressemeddelelse fra Troldtekt A/S

Dansk og tysk vinder af WOOD WOOL AWARD 2015™

Force4 Architects i København og 4a Architekten i Stuttgart er vindere af WOOD WOOL AWARD 2015. Troldtekt A/S står bag konkurrencen, der hædrer nutidig arkitektur, hvor træbeton beriger det arkitektoniske udtryk. En jury med internationalt anerkendte arkitekter har valgt de to vindere.

Et smukt beliggende natur- og kulturhus med træbeton som det gennemgående materiale og et sportscenter med forskellige farver træbeton som en vigtig del af arkitekturen. De to byggerier i Danmark og Tyskland er nu valgt som vinderprojekter i WOOD WOOL AWARD 2015. Troldtekt A/S lancerede konkurrencen i 2015 i anledning af 80 års jubilæet for produktet Troldtekt træbeton. Arkitekter og designere fra hele verden har indstillet egne projekter, hvor træbeton beriger arkitekturen.

**Natur- og kulturhuset i Krik: Ét stort rum med træbeton**

Det nye natur- og kulturhus i Krik på den jyske nordvestkyst har vundet kategorien *Manufactured by Troldtekt*. Vægge og loftet med otte meter til kip i husets samlende rum er beklædt med Troldtekt akustik.

– Vores tanke var at lave ét stort rum i huset og vise, at det ligesom var skåret ud i ét materiale. Vi fandt, at Troldtekt var det bedste materiale til det formål, siger Andreas Lauesen, chefarkitekt (MAA) og stiftende partner i Force4 Architects, der har tegnet natur- og kulturhuset.

**Sportscentret i Leonberg: Farvet træbeton markerer funktioner**

Renoveringen af et sportscenter i Leonberg i Sydtyskland har vundet kategorien *Other manufacturer*. Her er valgt træbeton fra Heradesign i forskellige farver, som er med til at markere bygningens funktioner.

– Udfordringen var at bringe bygningen fra de sene 1970’ere ind i nutiden og gøre den klar til fremtiden. Vi valgte træbeton, fordi det har mange gode egenskaber. Akustikken bliver rigtig god, det er nemt at arbejde med, og vi kan bruge forskellige farver i denne store bygning, som har mange forskellige formål, siger Ernst Ulrich Tillmanns, arkitekt og managing partner hos 4a Architekten, som er tegnestuen bag renoveringen.

**Juryen om vinderne: I kontakt med naturen og flot farvespil**

Juryen, der har valgt de to vindere, består af:

* David Gianotten (Managing Partner og arkitekt, OMA, Holland)
* Mikkel Frost (arkitekt, medstifter og partner, CEBRA, Danmark)
* David Basulto (arkitekt, stifter og chefredaktør, ArchDaily, Chile).

Om de to vinderprojekter siger David Basulto:

– Natur- og kulturhuset i Krik har vi valgt på grund af dets simple materialevalg. Her er de mest basale ting, der skal til for at være i kontakt med naturen. Et tag og udvendig metalbeklædning som beskyttelse mod naturens elementer og et interiør dækket med træbeton for at opnå et varmt og tilgængeligt udtryk.

– I sportscentret i Leonberg så arkitekterne en mulighed for at spille med farverne og gøre træbeton til en del af bygningens signatur. De viser, at et materiale, der ofte bliver valgt på grund af dets tekniske fordele, også kan spille en anden rolle ved at få tilføjet farver.

**FAKTA: WOOD WOOL AWARD 2015**

* Konkurrencen er lanceret af Troldtekt A/S i anledning af produktet Troldtekts 80 års jubilæum.
* Arkitekter fra hele verden har i efteråret 2015 indstillet egne projekter, hvor synlig brug af træbeton beriger det arkitektoniske udtryk.
* De to vinderprojekter er præmieret med hver 5.000 euro.

*Læs mere, og se vindervideo på* [*www.troldtekt.com/woodwoolaward*](http://www.troldtekt.com/woodwoolaward)

**YDERLIGERE INFORMATION**

Administrerende direktør i Troldtekt A/S Peer Leth: +45 8747 8130 // [ple@troldtekt.dk](mailto:ple@troldtekt.dk)     
Marketing- og kommunikationschef Tina Snedker Kristensen: +45 8747 8124 // [tkr@troldtekt.dk](mailto:tkr@troldtekt.dk)